Thessaloniki Summit 2025
2025-02-17 - 2025-02-18 | Porto Palace Hotel, Θεσσαλονίκη, Ελλάδα
Με τιμώμενο προσκεκλημένο τον Πρωθυπουργό κ. Κυριάκο Μητσοτάκη και θέμα “Navigating the Shift: Economic & Industrial Policy and Southeast Europe’s Future”, το Thessaloniki Summit επιστρέφει στις 17-18 Φεβρουαρίου.
Η Σύνοδος της Θεσσαλονίκης διοργανώνεται για 8η χρονιά από τον Σύνδεσμο Βιομηχανιών Ελλάδος (ΣΒΕ) σε συνεργασία με το Οικονομικό Φόρουμ των Δελφών και θα φιλοξενηθεί στο Porto Palace Hotel Θεσσαλονίκης.
Όπως δήλωσε η Πρόεδρος του ΣΒΕ κα Λουκία Σαράντη, «Το Thessaloniki Summit έχει καθιερωθεί ως σημαντικός θεσμός που προωθεί σταθερά τον δημόσιο διάλογο και τη συνεργασία για το μέλλον της Νοτιοανατολικής Ευρώπης. Με τις καίριες τοποθετήσεις κορυφαίων προσωπικοτήτων από τον χώρο του διεθνούς επιχειρείν, αλλά και σημαντικών πολιτικών στελεχών, αναδεικνύει κρίσιμα ζητήματα και διαμορφώνει πολιτικές που ενισχύουν την οικονομική και κοινωνική ανάπτυξη. Παράλληλα, η συνεχής εξέλιξή του επιβεβαιώνει τον ρόλο της Θεσσαλονίκης ως στρατηγικού κόμβου στην ευρύτερη περιοχή».
Το Thessaloniki Summit 2025 επικεντρώνεται στις προκλήσεις και τις προοπτικές της Νοτιοανατολικής Ευρώπης, αναλύοντας τις γεωπολιτικές εξελίξεις, τις μεταναστευτικές ροές και τη δυναμική των σχέσεων ΕΕ-ΗΠΑ. Ιδιαίτερη σημασία αποδίδεται στην ενεργειακή συνεργασία, τις υποδομές και τις επενδυτικές ευκαιρίες, με έμφαση στην τεχνολογία και την τεχνητή νοημοσύνη. Παράλληλα, η οικονομική διπλωματία και η ενταξιακή πορεία των Βαλκανικών χωρών στην ΕΕ θα αποτελέσουν ξεχωριστές συζητήσεις, προσφέροντας πολύτιμες αναλύσεις και προτάσεις για το μέλλον της περιοχής.
Φέτος, αναμένεται να φιλοξενήσει διακεκριμένους ομιλητές, όπως εκπροσώπους της ελληνικής Κυβέρνησης και των κομμάτων, κυβερνητικά στελέχη γειτονικών χωρών, αξιωματούχους της Ε.Ε., ηγετικά στελέχη Διεθνών Οργανισμών και Think Tanks, ακαδημαϊκούς, τεχνοκράτες, επιχειρηματίες και διευθυντικά στελέχη υψηλού κύρους από την Ελλάδα και το εξωτερικό.
Για περισσότερες πληροφορίες και εγγραφή, επισκεφθείτε την επίσημη ιστοσελίδα του συνεδρίου: www.thessalonikisummit.gr
Το Thessaloniki Summit πραγματοποιείται με τη στήριξη Εταιρειών, σηματοδοτώντας τη δέσμευση του ΣΒΕ για την ανάπτυξη και ισχυροποίηση της βιομηχανίας σε εθνικό και διεθνές επίπεδο.

7ο Thessaloniki Summit
2023-11-20 08:00 - 17:00 (Europe/Athens)
Το ενδιαφέρον για τις πολιτικές και διπλωματικές εξελίξεις στη Νοτιοανατολική Ευρώπη και την ευρύτερη περιοχή αναμένεται να συγκεντρώσει το 7ο κεφάλαιο του Thessaloniki Summit, σήμερα και αύριο Τρίτη 21 Νοεμβρίου, στη Θεσσαλονίκη, στο ξενοδοχείο Porto Palace.
Με θεματική τη «Χάραξη νέας πορείας προς την ευημερία και τη σταθερότητα: Η ώρα της Νοτιοανατολικής Ευρώπης», η 7η Σύνοδος της Θεσσαλονίκης, η οποία πραγματοποιείται υπό την αιγίδα της ΑΕ της Προέδρου της Δημοκρατίας, κ. Κατερίνας Σακελλαροπούλου, από τον Σύνδεσμο Βιομηχανιών Ελλάδος (ΣΒΕ), σε συνεργασία με το Οικονομικό Φόρουμ των Δελφών, εστιάζει σε σειρά κομβικών θεμάτων για την περιοχή που αφορούν μεταξύ άλλων τη γεωπολιτική σταθερότητα, την ενεργειακή κρίση, τις υποδομές και το μεταναστευτικό αλλά και τις προκλήσεις που φέρνουν η 4η Βιομηχανική Επανάσταση και η πράσινη μετάβαση. Στο επίκεντρο επίσης θα βρεθούν η προσέλκυση επενδύσεων στη Βόρεια Ελλάδα και ο ρόλος του τραπεζικού συστήματος στην ανάκαμψη.
Το διήμερο περιλαμβάνει σημαντικούς ομιλητές από όλο το φάσμα των επιχειρήσεων, της πολιτικής, της διπλωματίας και του ακαδημαϊκού κόσμου, των θεσμών και της κοινωνίας των πολιτών, ενώ σειρά κορυφαίων στελεχών από την Ευρωπαϊκή Ένωση, από το διπλωματικό χώρο, από τον επιχειρηματικό κόσμο, αλλά και το ακαδημαϊκό γίγνεσθαι, τον δημόσιο τομέα και την κοινωνία των πολιτών θα μιλήσουν στο 7ο Thessaloniki Summit, που αποτελεί μία από τις σημαντικότερες διοργανώσεις της Βόρειας Ελλάδας και των Βαλκανίων.
Περισσότερες πληροφορίες: www.thessalonikisummit.gr

Salonica Electronix 2023
2023-03-10 08:00 - 2023-03-11 17:00
H Salonica Electronix θα πραγματοποιηθεί για τρίτη φορά στη Θεσσαλονίκη στις 10 και 11 Μαρτίου 2023, με τη μορφή κλαδικής έκθεσης και τελεί υπό την αιγίδα του ΤΕΕ/ΤΚΜ.

Η Salonica Electronix 2023 θα πραγματοποιηθεί φέτος σε νέο χώρο, στην Grand Pietra Hall του Porto Palace Hotel, που αποτελεί τη μεγαλύτερη αίθουσα σε όλη τη Μακεδονία, καθώς έχει δυνατότητα φιλοξενίας μέχρι 2.500 άτομα και εντυπωσιάζει με τη μοναδική αρχιτεκτονική της, την ψηλοτάβανη οροφή και την μακρά ιστορία της που κρατά από το 1913. Η επιλογή της αίθουσας Grand Pietra έγινε με βάση τις ανάγκες της αγοράς που επιζητά έναν άρτιο χώρο, ο οποίος θα ικανοποιήσει όλες τις απαιτήσεις των εκθετών και των επισκεπτών με τον καλύτερο δυνατό τρόπο, χωρίς κανέναν συμβιβασμό στην ποιότητα. Το Porto Palace Hotel βρίσκεται στην περιοχή του νέου λιμανιού της Θεσσαλονίκης, 2km από το κέντρο της πόλης.
Εκθέτες
Το βασικό ενδιαφέρον βασίζεται στην προσέλκυση επαγγελματιών επισκεπτών από τους χώρους των συστημάτων ασφαλείας και τηλεόρασης. Η έκθεση απευθύνεται σε εταιρείες χονδρικής, αλλά και λιανικής πώλησης υλικών και υπηρεσιών συστημάτων ασφαλείας, τηλεόρασης, δικτύων – υπολογιστών, καθώς και ηλεκτρολογικού εξοπλισμού. Η Θεσσαλονίκη αποτελεί σταυροδρόμι και για τις τουριστικές αγορές της Βόρειας Ελλάδας, οπότε είναι αναπόφευκτο να μην δοθεί βαρύτητα στην ξενοδοχειακή αγορά. Γι’ αυτό, ανάμεσα στους εκθέτες θα είναι και εταιρείες που καταπιάνονται με υπηρεσίες ή προϊόντα για την αγορά των ξενοδοχείων.
Επισκέπτες
Επισκέπτες της έκθεσης θα είναι οι τεχνικοί εγκαταστάτες συστημάτων ασφαλείας, τηλεόρασης, δικτύων και τηλεφωνίας, καταστήματα υπολογιστών, καθώς και καταστήματα με ηλεκτρικό, ηλεκτρονικό, ηλεκτρολογικό εξοπλισμό, τεχνικές εταιρείες, υπεργολάβοι, κατασκευαστές, System Integrators, ή ακόμη και στελέχη ξενοδοχειακών μονάδων. Γενικά, επισκέπτες θα είναι όλοι όσοι θέλουν να αναβαθμίσουν είτε τις υπηρεσίες που παρέχουν, είτε τον εξοπλισμό τους. Η Salonica Electronix 2023 αποτελεί ευκαιρία για τους επισκέπτες για να επωφεληθούν είτε τεχνικά, είτε εμπορικά.
Προεγγραφή
Η πρόσβαση στην έκθεση θα είναι δωρεάν. Οι επισκέπτες της έκθεσης θα μπορούν να προβούν σε προεγγραφή ΕΔΩ https://salonica-electronix.gr/visitors-2023/e-ticket
Φυσικά, θα υπάρχει και επιτόπου ηλεκτρονική καταγραφή / εγγραφή για όλους, όσους δεν πραγματοποίησαν ηλεκτρονική προεγγραφή.
https://salonica-electronix.gr/

11th Agrotechnology Conference
2023-02-17 08:00 - 17:00
Το Ελληνο-Αμερικανικό Εμπορικό Επιμελητήριο και η Επιτροπή Αγροτεχνολογίας, διοργανώνουν το “11ο Συνέδριο Αγροτεχνολογίας” με τίτλο: “Σύγχρονα Αγροδιατροφικά Συστήματα στο Πλαίσιο της Κυκλικής Οικονομίας: Ξεκλειδώνοντας το Μέλλον ”, που θα πραγματοποιηθεί την Παρασκευή 17 Φεβρουαρίου 2023, στο ξενοδοχείο Porto Palace στη Θεσσαλονίκη.
Όπως αναφέρεται σε ανακοίνωση, η πανδημία, ο πόλεμος στην Ουκρανία και η εκτίναξη του πληθωρισμού κατέδειξαν την αλληλοσύνδεση των κλάδων της οικονομίας. Η διασφάλιση της βιωσιμότητας της επισιτιστικής βιομηχανίας και η θωράκιση της διατροφικής ασφάλειας της χώρας καθίστανται υψίστης σημασίας στέλνοντας σαφές μήνυμα για την ανάγκη μετάβασης σε ένα κυκλικό μοντέλο, με οικολογικό αποτύπωμα, ενθαρρύνοντας την επαναχρησιμοποίηση δευτερογενών υλικών και αποβλήτων.
Το Συνέδριο στοχεύει στην ανάδειξη κυκλικών πρακτικών στη γεωργία, προτάσσοντας νέες τεχνολογίες που δίνονται μεγαλύτερη παραγωγή με λιγότερους πόρους, ενισχύοντας μια ευρεία συζήτηση για τις προοπτικές υπό τις τρέχουσες προκλήσεις και στο πλαίσιο μιας βιώσιμης και δίκαιης ανάπτυξης για όλους. Στο πλαίσιο των εργασιών του συνεδρίου, θα καταθέσουν τις απόψεις τους καταξιωμένοι ομιλητές από το εγχώριο και διεθνές οικοσύστημα, διακεκριμένοι επιχειρηματίες, εκπρόσωποι του πρωτογενούς τομέα, ερευνητές, φοιτητές, καθώς και υψηλόβαθμα στελέχη της πολιτικής και διοικητικής ηγεσίας.
Πληροφορίες: https://www.amcham.gr/events/event/11th-agrotechnology-conference/

Διεθνές Συνέδριο «Εβδομάδα Γυναικείας Επιχειρηματικότητας - Female Entrepreneurial Week»
2021-11-22 08:00 - 2021-11-25 17:00
Ο Σύνδεσμος Επιχειρηματιών Γυναικών Ελλάδας – Σ.Ε.Γ.Ε. διοργανώνει σήμερα 22 έως 25 Νοεμβρίου 2021, στο Porto Palace Hotel στη Θεσσαλονίκη, Διεθνές Συνέδριο με τίτλο: «Εβδομάδα Γυναικείας Επιχειρηματικότητας – Female Entrepreneurial Week», με κεντρικό θέμα την Επανεκκίνηση της Οικονομίας. Το φετινό Φόρουμ στοχεύει στην καινοτομία και τη χρηματοδότηση, δίνοντας στους συμμετέχοντες την ευκαιρία να παρουσιάσουν όλες τις επιχειρησιακές τους δεξιότητες και να ανταλλάξουν εμπειρίες και ιδέες.
